Pročko, Jozef, poslanec NR SR (2024-05-21):
Ďakujem veľmi pekne. Milé kolegyne, milí kolegovia, ja som tu tiež bol ráno a hlasoval som za to uznesenie a musím povedať, že pán Hlina dnes povedal svoj názor a ja súhlasím s jeho názorom, že to je kšeft a že na tom bude niekto kšeftovať. Je to jeho názor. Ja neviem, pán Taraba, či vy ste tu neboli, ale zase ste zaútočili naňho, no to bol pre mňa neprijateľný spôsob, ako ste to urobili. A ja by som vás chcel poprosiť, teda ak ste prijali to uznesenie, skúste aj vy trochu inak začať komunikovať a keď nie, tak nie. Tak nie. Chcem povedať, že tento zákon je to, čo tu viacerí povedali, je to naozaj kšeft. A najprv filozofia bola, že to skrývali za medveďa. Potom zistili, že lepšia filozofia je, keď budeme rozprávať o tom, že vlastne je to ochrana poľnohospodárskej pôdy, veď my ideme ochraňovať našu poľnohospodársku pôdu.	Nie je to pravda, milí Slováci, nejdú ochraňovať poľnohospodársku pôdu, opäť sa vraciame do toho, že naozaj ideme vyrúbať 200-tisíc hektárov, 200-tisíc hektárov zalesnenej pôdy. Nikto neskontroluje... nikto neskontroluje, aký strom vyrúbali, vo výške meter tridsať aký mal obvod. Nikto nikdy neskontroluje. A teda, teda, keď budú vyrúbavať tie lesy, ktoré teraz sú na tých TTP pozemkoch, ako zabezpečia, aby sa nevyrúbali tie stromy, ktoré majú väčší obvod? Pre každého normálne uvažujúceho človeka, ktorý tu bol v parlamente, prípadne je, žije na Slovensku a videl tie vlaky, tak je to naozaj jasné. Dvestotisíc hektárov zalesnenej pôdy. Je to, ja... ja neviem, čo mám na to povedať, pretože pán minister naozaj nehovorí pravdu, že tu desať rokov trvá, že tu desať rokov trvá, keď si niekto chce svoje TTP pozemky vyčistiť. A rozpráva o tom, že podľa zákona teda je ochrana poľnohospodárskej pôdy. Áno, ale keď niekto nechce na tej svojej poľnohospodárskej pôde, keď nechce tam pestovať alebo chovať kravičky, lebo naozaj tá orná pôda je v 90 % vyčistená, to je, to je v poriadku, ale keď na tých TTP pozemkoch nechce chovať tie kravičky, tak pán minister hovorí, ale veď to je zákon, Pročko, vy čo rozprávate, veď vy sa máte starať o tú svoju pôdu! Je to moja pôda, je to moja pôda TTP a keď tam chcem mať les, tak pán minister hovorí, ale, Pročko, veď choď si zmeniť na les, choď si to zmeniť na les! Ale je to moja pôda, prečo sa mi vy staráte do toho, čo tam bude, prečo sa mi staráte? Tak ja chcem mať TTP a chcem tam mať stromy. A keď tam nechcem nič pestovať, tak vy mi poviete, že, pán minister hovorí, že, Pročko, vyčisti si to a bude to TTP. A potom čo, keď tam nechcem chovať kravy a ovce, čo mi poviete? Musíš tam chovať kravy a ovce? A s tou skládkou, to bolo neskutočné, pán minister, ako zavá... prepáčte, prihláste sa do rozpravy, prosím vás, neskáčte mi do reči. Prosím vás. Skládku si tam dajte, povedal. Každý normálny človek, ktorý sa stará o svoju pôdu, pán minister zase zavádzal a rozprával: Budú si tam dávať skládky, budú si... Nebudú si tam ľudia dávať skládky, lebo nemôžu, pretože to je protizákonné a na toto by malo ministerstvo životného prostredia dávať pozor. Skládku si tam dajte! To je, pán minister, naozaj ako vaše invektívy, sú... to je... Ráno sme hlasovali o uznesení a toto, čo robíte, to je úplne, úplne niečo iné, úplne niečo iné. Celý tento zákon nie je o tom, že my ideme zistiť, že kde je medveď, nie je o tom, aby sme išli pomôcť poľnohospodárom, aby sme, naša pôda aby bola, poľnohospodárska pôda taká, aká má byť. Koľko tých štátnych 200-tisíc hektárov pozemkov, na koľko sa bude pestovať a budú sa chovať ovce a budú sa chovať kravy. Všade vo svete, všade vo svete sa dejú veci, že ľudia naozaj vo vyspelých krajinách sadia stromy, sadia, zalesňujú tú pôdu, pretože naozaj ekologická kríza tu je. No my ideme vyčistiť 200-tisíc hektárov zalesnenej pôdy, prípadne krovín, kde naozaj žijú, kde žijú tieto biotopy niektoré, ktoré sú veľmi vzácne. A, pán minister, keď ste tu rozprávali o tej ochrane pôdy, tak si pozrite k tej ochrane pôdy, ako sa má starať ten majiteľ o tú pôdu. A tam je aj napísané, že ak sú tam vzácne biotopy, tak ten človek sa má o to starať spôsobom, aby tie vzácne biotopy tam zostali. Nie je pravda, opakujem, nie je pravda, že sa to ide robiť kvôli poľnohospodárom, lebo každý jeden poľnohospodár si tú pôdu svoju, kde chce na tých svojich TTP pozemkoch pásť kravy a ovce, vyčistí. A nie je pravda, že keď štát vyčistí tie TTP pozemky, tak to bude to, čo pán minister tu rozprával, že budeme musieť, alebo vlastne veď by sme mali na tých pozemkoch, to sú trvalé trá... teda poľnohospodárska pôda, nech sa využíva. Štát zabezpečí, že sa bude na tých TTP pozemkoch, ktoré vyčistia od tých stromov zalesnených, ktoré tam 50 rokov rastú, štát nám zabezpečí, že budú tam chovať ovce a kravy? Myslíte si, že to štát zabezpečí? Ja som hlboko presvedčený, že to štát vôbec nezabezpečí, a ja som hlboko presvedčený, že ani štát neskontroluje, keď niekto bude... zvlášť, pozor, zvlášť, keď to budú robiť nejaké firmy, a to uvidíte, aké firmy to budú robiť a tie firmy budú čistiť tie TTP pozemky, štátne, tie naše pozemky, aj vaše, aj vaše (rečník ukázal do pléna najprv pravou a potom ľavou rukou) pozemky a ako, jak, ako sa to bude robiť. A ja viem, ako sa to robí. Ja viem, holoruby, čo tam zostali pri nás v okolí, v minulosti čo sa tu dialo. Pán minister povie: Strašíte! No nie, nie, nestrašíme, vy zavádzate, pán minister! Zavádzali ste skorej s medveďom, že musíme vyčistiť plochy, aby sme videli medveďa, a teraz je to už druhé, druhá taká tá sofistikovaná obhajoba, sofistikované alibi: musíme zachovať poľnohospodársku pôdu. Pre koho? Pre koho? Kto na tej poľnohospodárskej pôde, ktorú vy vyčistíte, bude chovať kravy, ovce, keď tam môže zostať ten les? A idú spraviť, idú spraviť teda takú, ústupok, že teda doteraz sa mohli rúbať takéto stromy (rečník naznačil rukami obvod kmeňa), dvadsať centi... štyridsať, teraz sa bude, mohlo sa rúbať takto, osemdesiat (rečník naznačil rukami väčší obvod), bude menej, to je šesťdesiat (rečník naznačil rukami ďalší rozmer). To je... každý logicky uvažujúci človek, ktorý bol v lese, videl, videl, tak to je, to sú stromy naozaj, 50 rokov a už to tu dnes zaznelo, že naozaj niektorí tí ľudia zdedili tie pozemky a tí ľudia žijú v mestách a ten pozemok chcú mať zalesnený, tak dobre, keď si ho... my budeme, štát má nútiť toho človeka, keď to chce mať tak na svojom pozemku, keď to na svojom pozemku chce mať takto, tak štát ho bude nútiť, tak si to preklasifikuj na les a my ti to nebudeme rúbať. Ja vám všetkým hovorím, prosím vás, občania, naozaj, preklasifikujte si to rýchlo na les, keď to chcete mať, aby vám to nemohol štát a firmy vyrúbať. Ale tu nejde ani o tých poľnohospodárov, tu nejde ani o tých súkromníkov, tu ide o 200-tisíc lesov, ktoré nám idú takýmto spôsobom vyrúbať. A opakujem, milí občania, to uvidíte tie vlaky, ktoré pôjdu, to je 200-tisíc hektárov. Kto sa vyzná v tom, tak vie, že to je, no to je obrovské kvantum drevnej, drevnej hmoty. Ďakujem veľmi pekne.